རྒྱུད་འགྲེལ་མཛད་པོ་རྒྱལ་གཤེན་མི་ལུས་བསམ་ལེགས་ནི་ཞང་ཞུང་བར་པའི་ཡུལ།སྲིད་པའི་ཞིང་ཁམས་རྣམ་པར་དག་པ་རུ།ཡབ་ཀྱེར་ཝེར་ཐ་ཙན་ཧི་སང་སྐྱ་དང།ཡུམ་ལྷ་ཟ་གཡུང་དྲུང་རྒྱན་ཞེས་པའི་སྲས་སུ་འཁྲུངས་པ་དང།ལྷ་ཀླུ་སོགས་ཀྱི་ཡུལ་དུ་ཕེབས་ཏེ།ལྷ་བོན་ཡོངས་སུ་དག་པ་དང།གསང་བ་འདུས་པ།སྟག་ལ་མེ་འབར།ཡེ་ཤེས་སྙིང་པོ།དྲང་སྲོང་རྒྱལ་བ།རྨ་ལོ་དར་དཔྱང་ལས་སོགས་བླ་མ་ཆེ་དྲུག་བསྟེན།འོན་ཀྱང་གྲགས་པ་གསུམ་ལས་བར་གསང་སྔགས་ཀྱི་གྲགས་པ་ནས་ཡབ་རྒྱས་པ་ཁྲི་རྒྱལ་འོད་ཀྱི་སྲས་ཡིན་པར་གསུངས།བསྟན་པ་བཞག་པའི་གནས་ནི་གདུང་རྒྱུད་ཀྱི་རྒྱལ་པོ་སྡེ་ལྔ་སྟེ།རྒྱལ་པོ་ལན་གྱི་དམུ་རྒྱལ་ཐེམ་པ་སྲས་ལ།གཡུང་དྲུང་བོན་ཐེག་པ་ཆེན་པོའི་སྣོད་དུ་བཞག་པ་དང།རྒྱལ་པོ་ཧོས་ཀྱི་རིགས་ཧོས་དྭངས་བ་ཡེ་རིང་ལ་ཐེག་པ་ཆེན་པོའི་དོན་བསྟན།རྒྱལ་པོ་སྤོ་ལེགས་པོ་ཀློག་གི་སྒྲོན་མ་ཅན་ལ་མན་ངག་རྫོགས་པ་ཆེན་པོའི་དོན་ལ་སྤྱོད།རྒྱལ་པོ་རྒྱལ་རིགས་ཀོང་རྩེ་འཕྲུལ་གྱི་རྒྱལ་པོ་ཡང་ཐེག་པ་ཆེན་པོའི་བོན་ལ་སྤྱོད།སྟག་གཟིག་གི་རྒྱལ་པོ་ཁྲི་བསམ་ལམ་པ་རྗེ་ཡང་ཐེག་པ་ཆེན་པོའི་བོན་ལ་སྤྱོད་པ་དང་ལྔའོ།དེ་བཞིན་རྒྱལ་ཕྲན་བཅུ་གཉིས་དང།རྒྱལ་ཕྲན་སིལ་མ་བཅུ་གསུམ་ལས་སོགས་པ་ཀུན་གཡུང་དྲུང་གི་བོན་ལ་སྤྱོད་པ་ཞིག་བྱུང།དེ་ནས་དམུ་རྒྱལ་གསང་བ་རྗེ་ཡི་སྲས་ནམ་མཁའ་སྣང་བ་མདོག་ཅན་གྱིས་མི་ལུས་བསམ་ལེགས་ལ་མ་རྒྱུད་སངས་རྒྱས་རྒྱུད་གསུམ་གཅིག་དུ་ཞུས་ནས།རྒྱུད་གསུམ་གྱི་བསྟན་པ་འདི་ཉིད་རིམ་གྱིས་རྒྱ་ཆེར་སྤེལ་བར་མཛད།རྒྱལ་གཤེན་མི་ལུས་བསམ་ལེགས་ཀྱི་སངས་རྒྱས་རྒྱུད་གསུམ་ལ་ཉམས་ལེན་ཇི་ལྟར་བྱས་ཚུལ་ནི།སངས་རྒྱས་རྒྱུད་གསུམ་ལས།སྒོམ་སྲན་ཆེན་པོ་མི་ལུས་བསམ་ལེགས་གཤེན།སྒོམ་ཡུན་རིང་པོ་ལྔ་བཅུ་ཕྲག་གསུམ་བསྲིང།སྒོམ་རྟགས་ཐོན་པ་རྒྱལ་ཁམས་ལྷག་མེད་བསྒྱུར།མྱེས་ལ་ཚ་འཁྲུངས་ཀུན་ཏུ་བཟང་པོའི་རྒྱུད།ཀུན་ཏུ་ངན་པའི་སྐྱོན་གྱིས་གོས་མ་མྱོང།